TARYBOS SPRENDIMAS
2006 m. gegužės 15 d.
dėl Europos bendrijos pozicijos, susijusios su Jungtinių Tautų Europos ekonominės komisijos reglamento projektu dėl motorinių transporto priemonių adaptuotųjų priekinių žibintų sistemų patvirtinimo
(Tekstas svarbus EEE)
(2006/364/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1997 m. lapkričio 27 d. Tarybos sprendimą 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas) (1), ir visų pirma į jo 4 straipsnio 2 dalies antrąją įtrauką,
atsižvelgdama į Komisijos pasiūlymą,
atsižvelgdama į Europos Parlamento pritarimą (2),
kadangi:
(1)
Jungtinių Tautų Europos ekonominės komisijos reglamento projektas dėl motorinių transporto priemonių adaptuotųjų priekinių žibintų sistemų patvirtinimo (toliau - reglamento projektas) panaikins dėl šių sudedamųjų dalių atsirandančias technines kliūtis susitariančiųjų šalių prekybai motorinėmis transporto priemonėmis, užtikrinant aukštą saugos ir aplinkos apsaugos lygį.
(2)
Dėl reglamento projekto tikslinga nustatyti Bendrijos poziciją.
(3)
Reglamento projektas turėtų būti perkeltas į Bendrijos motorinių transporto priemonių tipo patvirtinimo sistemą,
NUSPRENDĖ:
1 straipsnis
Patvirtinamas reglamento projektas, kaip pateikta dokumentuose TRANS/WP.29/2005/31 ir TRANS/WP.29/2005/31/add.1.
2 straipsnis
Bendrija, atstovaujama Komisijos, Administracinio komiteto posėdžio, vyksiančio būsimajame Jungtinių Tautų Europos ekonominės komisijos transporto priemonių taisyklių derinimo pasaulio forume, metu vyksiančiame balsavime balsuoja už reglamento projektą.
3 straipsnis
Reglamento projektas perkeliamas į Bendrijos motorinių transporto priemonių tipo patvirtinimo sistemą.
Priimta Briuselyje, 2006 m. gegužės 15 d.